be cs ky ky ky ky ky ky ky ky ky ky ky ky ky ky ky ky ky ky kk hbs_cyr ky ky ky ky ky ky ru ky ky ky ky ky ky ky ky ky ky ky kk krc xal ky ky ky ru
"Ачык саясат", 23.01.09 - 16-бет: •
Бир адам мол түшүм алып, кыялында акчага маарыйт:
- Бул түшүмдү жыйнасам, кампага батпайт. Жаңы кампа салдырам, баарын орду-ордуна коюп, керектүү нерселеримди алам. Андан калган түшүмүм үч жылга жетет, демек чардап гана жашаймын.
Баарын көрүп, угуп турган Кудай:
- Ээ, пендем, ошонун баары сага буйруйбу, ошону ойлонгон жоксуң. Сенин өмүрүң үч жыл эмес, үч күнгө жетпейт.
Бир адам атакка жетиш үчүн бардык күчүн жумшап, көздөгөнүнө жетет. Эл сыйына ээ болуп калса да коркунуч жүрөгүнөн кетпей, кыйналып уктайт, кыйналып турат. Ошентип, ден-соолугун жоготот. Эл алдында сыпайы көрүнөм деп жүрүп, бетине кеп кап кийип,өз жүзүн унутуп калат. Күндөрдүн бир күнүндө чоң ушак кеп чыгып, атактан кол жууган адамга акылман:
- Өзүңдү тап, ал-сенин кеп кабыңдын ичинде. Тапсаң уйкуң тынч, дениң соо, коркунучтан алыс болосуң. Бирок, атакты унутушуң керек,- дептир.
Тентек балдар сагызганга өчөшүп анын уясын бузмак болушат. Теректин бийиктигинен уяга жете албагандар теректи кыйышып, уяны бузушат. Өтүп бара жаткан жолоочу:
- Ээ, сагызган, Сенин уяңды неге бузушту?
- Тилимен таптым, тилимен,-дептир сагызган.
- Сени неге кыйышты?- деген жолоочуга терек:
- Тилим жок да, тилим жок!- деп жооп узатыптыр.
Бир падыша "дүйнөдөгү эң таттуу жана эң ачуу тамакты таап келгенге сыйлык берем",- деп жардык кылат. Бир акылман тапканын айтып, падышага келет.
"Таттудан башта" деген падыша таң калат:
- Ооба, таксыр, тилден таттуу нерсе жок. "Жылуу сөз жыланды ийинден чыгарат",- деп бекеринен айтылган эмес. Таттуу тилден мактоо, даңазалоо чыгат, - деп жооп берет акылман.
- Ынандым, эми ачуусун көргөз-, деген падыша бышкан тилди көрүп ачуусу келет,-Бул эмне мазагыңбы?
- Ырайым кылыңыз, таксыр! Жаман тилден жаман сөз чыгат, жаның кейип, жүрөгүңөн жарака кетет. Ачуу сөздү сүйлөгөн тилди ачуу тамак деп ойлойм,- дептир акылман.
Сыйлыгын берген падыша акылманды вазир кылып алган экен.
Бир адамдан уйку качат. Дарыгерлерге кайрылса да дабаа таба алышпайт. Бир күнү көчөдө келе жаткан акылман бирөөдөн:
- Уйкум начар, кебетем да карыптай көрүнүп, кыйналдым. Кандай айла кылам, акылманым?
- Кымбат нерсеси бар адам жоготуудан коркот, уйкусу качат. Жамандык кылган адамды каргыш уктатпайт. Иши жүрбөгөндү санаа кыйнайт. Ушунун кайсынысына киресиң?-дептир.
Бир падыша катуу ойлонгондо бардыгын унутуп, кайгыга алдырып койчу экен. Башынын оорусу күчөп, акыры акылманга кайрылат:
- Акыл-ойго басым жасаган адам гана айыктырат деп сизге кайрылдым. Ойдон куткарыңыз!
- Адам баласы эки маалда гана ойлонбойт: бири-ымыркайында, экинчиси-ойдон, акылынан айныганда. Ойдон кутулуу үчүн экинчисин гана тандайсыз.
Сөздүн касиетин сактаган адам падыша болуп калат. Бийлиги акыйкат жүрүп турганда маанисиз жазылган кат келет. Ары ойлонуп, бери ойлонуп, акыры даанышмандарына салат:
- Бурадарларым, ушундай кат келиптир, окуп-окуп эч жыйынтык чыгара албадым. Кандай кылабыз?
Баары окуп чыгып, түшүнүшпөйт. Бир акылман:
- Урматтуу падышам! Кат жазган адам өзү түшүнбөгөн жагдайды түшүнсүн дептир,- деген жообун узатыптыр.
"Ачык саясаттын" ак көңүл кабарчысы Эрнист Балбаков кечээ мүчөлүү 24 жашка толду. Келечектен көптү үмүттөндүргөн кесиптешибизди кутман курагы менен куттуктап, ага чыгармачылык ийгилик каалайбыз. Жай жүргөн, жай күлгөн Эрнисти, жашоодо жаңы баскычтарга жетишине ишенебиз. Бар бол, Балбактын небереси.
"Ачык саясат" гезитинин жамааты